**NACIONALINĖ ŠVIETIMO AGENTŪRA**

**MARIJAMPOLĖS SŪDUVOS GIMNAZIJOS VEIKLOS**

**TEMINIO IŠORINIO VERTINIMO ATASKAITA**

2021-11-19 Nr. A-17

Vilnius

**ĮVADAS**

**Vizito laikas** – 2021 m. spalio 25–28 d.

**Išorinio vertinimo tikslas** – įvertinti įtraukiojo ugdymo įgyvendinimą gimnazijoje.

Vertintojai vizito metu stebėjo 38 ugdomąsias veiklas (36 pamokas ir 2 klasės valandėles), dalyvavo 6 pokalbiuose su savivaldos institucijomis ir gimnazijoje veikiančiomis darbo grupėmis. Analizuoti gimnazijos veiklos, mokinių pasiekimų ir pažangos fiksavimo dokumentai, gimnazijos ir Marijampolės savivaldybės administracijos Švietimo, kultūros ir sporto skyriaus pateikta pirminė informacija, Švietimo valdymo informacinės sistemos (toliau – ŠVIS) informacija. 2021 m. rugsėjo 13–29 d. Sūduvos gimnazijoje Lietuvos Respublikos švietimo, mokslo ir sporto ministerija ir Nacionalinė švietimo agentūra atliko mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimą (toliau – NŠA apklausa). Vertinant vadovautasi Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo ir mokslo ministro 2007 m. balandžio 2 d. įsakymu Nr. ISAK-587 (Lietuvos Respublikos švietimo, mokslo ir sporto ministro 2021 m. birželio 21 d. Nr. V-115 redakcija), ir Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, analizuojamos temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais ir nustatytais klausimais. Vertinimo metu fiksuoti gimnazijos pažangos aspektai įtraukties sampratos link – kuriant mokyklą, paremtą įtraukiojo ugdymo vertybėmis ir filosofija, sudarant palankias sąlygas kiekvienam mokiniui ugdytis pagal jo poreikius ir galimybes, užtikrinant švietimo pagalbą.

1. **MOKYKLOS KONTEKSTAS**

Sūduvos gimnazija yra Marijampolės miesto pakraštyje, joje, ŠVIS 2021 m. rugsėjo 1 d. duomenimis, mokėsi 620 mokinių. Mokinių skaičius per pastaruosius trejus metus mažėjo: 2019–2020 m. m. mokėsi 745 mokiniai, 2020–2021 m. m. – 690, 2021–2022 m. m. – 620. Vizito metu mokėsi 613 mokinių. Gimnazijos duomenimis, apie 27,8 proc. mokinių – iš kaimiškų vietovių (pavežami 170 mokinių). Nemokamas maitinimas skirtas 11,5 proc. mokinių. Gimnazijos socialinio paso duomenimis, 484 mokiniai gyvena pilnose šeimose, o 133 – nepilnose šeimose. Daugėja mokinių, turinčių specialiųjų ugdymosi poreikių (toliau – SUP). ŠVIS duomenimis, 2019–2020 m. m. mokėsi 2 SUP turintys mokiniai, 2020–2021 m. m. – 13, 2021–2022 m. m. – 16. Iki 2018–2019 m. m. gimnazijoje mokiniai, turintys SUP, nesimokė. Pastaraisiais metais pedagogai didelį dėmesį skiria darbui su SUP turinčiais mokiniais. Mokytojai dalyvauja seminaruose, mokymuose, o įgytas žinias taiko pamokose, kitose ugdomosiose veiklose. Gimnazija parengė Mokinių, turinčių specialiųjų ugdymo(si) poreikių, ugdymo organizavimo tvarkos aprašą ir Specialiųjų poreikių mokinių, ugdomų visiškos integracijos forma, mokymosi pasiekimų vertinimo tvarkos aprašą. Fizinę negalią turinčiai mokinei sudarytos sąlygos mokytis gimnazijoje su mokytojo padėjėjo pagalba. Ypatingas dėmesys skiriamas patyčių ir smurto prevencijai, todėl gimnazijos bendruomenė mokosi ugdyti socialines emocines kompetencijas ir sudaro sąlygas kiekvienam mokiniui dalyvauti nuoseklioje ir ilgalaikėje socialines emocines kompetencijas ugdančioje prevencinėje „Lions Quest“ programoje „Raktai į sėkmę“, skatinančioje ugdytis tinkamų vertybių sistemą.

Gimnazija renovuota. Atnaujintos ir modernizuotos erdvės pritaikomos ir naudojamos ugdymo procese (biotechnologijų laboratorija, 3D biologijos ir chemijos kabinetai, išmanioji planšečių klasė ir kt.), puikiai įrengta konferencijų ir aktų salės, įrengtas liftas. Gimnazijos aplinka estetiškai sutvarkyta. Sportuoti motyvuojanti aplinka: modernus ir šiuolaikiškas stadionas, sporto salė su treniruoklių kambariu. Taip pat sukurtos tyliosios mokymosi salelės skaitykloje, bibliotekoje, šiltuoju metų laiku patogus mokytis ir nedideliems renginiams rengti skirtas vidinis kiemelis. Šios ugdymo(si) aplinkos didina ugdymo proceso patrauklumą, sudaromos galimybės įvairių gebėjimų mokiniams mokytis eksperimentuojant, tyrinėjant, išbandant save, o tai skatina jų kūrybiškumą bei turtina gyvenimišką patirtį.

Pasitelkiant socialinius partnerius veiksmingai ugdomos bendrosios mokinių kompetencijos, tinkamai atsižvelgiama į mokinių ugdymosi poreikius, siekiant ugdyti sėkmingus jaunus žmones, turinčius tvirtas vertybes, plačius užmojus ir idėjas, nes Sūduvos gimnaziją pasirenka ne aukščiausių gebėjimų turintys mokiniai, o tie, kurie ieško saugumo ir emocinio stabilumo.

Marijampolės Sūduvos gimnazijos direktorė Audronė Vaičiulienė šiose pareigose dirba dvejus metus, todėl vertinta buvo tik 2020 metais. Jai numatytos 5 metinės veiklos užduotys, iš kurių 2 užduotys tinkamai susietos su metiniu veiklos planu ir orientuotos į ugdymo proceso tobulinimą ir mokinių pasiekimų gerinimą, jų įgyvendinimui pamatuoti suformuluoti tiek kokybiniai, tiek kiekybiniai kriterijai, pavyzdžiui, prie pasiektų trečiosios užduoties „Išplėsti mokinio ugdymo(si) poreikių galimybes ir aktyvinti netradicines mokymosi formas“ rezultatų rodiklių nurodyta, kad I klasėse papildomai paskirti privalomai pasirenkamieji 6 moduliai socialinei ir gamtos mokslų krypčiai stiprinti; išplėsta neformaliojo ugdymo pasiūla (tinklinis merginoms, būreliai „Jaunųjų kūrėjų klubas“, „Istorija filmuose: faktai ir interpretacijos“); II klasėse įgyvendinama integruota technologijų ir ekonomikos (verslumo) programa (pasirenkamasis dalykas); išplėsta „tylioji“ zona – namų darbų ruošimo erdvė – skaitykloje ir įkurta bibliotekoje bei pritaikytas mokytis nedidelėse grupėse 315 kabinetas; vestos 23 pamokos „kitaip“. Kitos 3 metinės veiklos užduotys susietos su gimnazijos vidaus administravimu, pavyzdžiui, prie pasiektų pirmosios užduoties „Užtikrinti gimnazijos lokalių dokumentų atnaujinimą ir viešųjų pirkimų įstatymo įgyvendinimą“ rezultatų rodiklių nurodyta, kad buvo patvirtintas gimnazijos darbuotojų darbo apmokėjimo tvarkos aprašo pakeitimas; gimnazijoje sėkmingai veikia viešųjų pirkimų organizavimo sistema pagal patvirtintą Marijampolės Sūduvos gimnazijos viešųjų pirkimų planavimo, inicijavimo, organizavimo, atlikimo ir atskaitomybės tvarkos aprašą ir t. t. Daroma išvada, kad direktorė tinkamai atsiskaito už veiklos rezultatus. Gimnazija imli švietimo naujovėms, diegia įtraukiojo ugdymo principus ir nuostatas ugdymo procese. Siekiant gimnazijos pažangos ir kokybės vadovo veikloje, būtų tikslinga nusimatyti pamatuojamus rezultatų vertinimo rodiklius, kurie parodytų, kokią pridėtinę vertę įtraukiojo ugdymo įgyvendinimas duoda gimnazijos ir mokinių pažangai.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji gimnazijos veiklos aspektai**

1. Potencialus veiklos kryptingumas veda į įtrauktį (1.1.2. – 3 lygis).

2. Veiksmingas išteklių paskirstymas didina mokinių galias (1.1.5. – 4 lygis).

3. Tinkamas įsipareigojimas susitarimams leidžia nuosekliai siekti įtraukties kiekvienam (1.2.2. – 3 lygis).

4. Kryptinga bendradarbiavimo kultūra kuriant mokyklą kiekvienam (1.4.1. – 4 lygis).

5. Įtrauktį paremianti išskirtinė gimnazijos tinklaveika (1.6. – 4 lygis).

**Tobulintini gimnazijos veiklos aspektai**

1. Sąlygų sudarymas kiekvienam mokiniui įsitraukti į mokymosi procesą (2.2.1. – 2 lygis).

2. Grįžtamoji informacija (dialogas) siekiant optimalios kiekvieno mokinio sėkmės pamokoje (2.3.2. – 2 lygis).

3. Išmokimo stebėjimas ir dėmesys mokinių asmeninei pažangai pamokoje (2.3.3. – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Gimnazija įsivertinimą vykdo remdamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (Lietuvos Respublikos švietimo ir mokslo ministro 2016 m kovo 29 d. d. įsakymas Nr. V-267). Veiklos kokybės įsivertinimą organizuoja ir atlieka Veiklos kokybės įsivertinimo (toliau – VKĮ) grupė. Grupės narių kaita nedidelė, nes joje dalyvaujama savanorystės ir patirties pagrindais. VKĮ darbą kuruoja direktoriaus pavaduotojas ugdymui. Vertinimo temą renkasi įvairiais būdais, pavyzdžiui, atlikus platųjį įsivertinimą (jis atliekamas ne kasmet, paskutinį kartą buvo vykdomas prieš ketverius metus, šiemet jį vėl atliks), iškilus problemai (formuluojami probleminiai klausimai) arba pagal aktualumą gimnazijai. Prieš trejus metus buvo tirtos ugdymo(si) aplinkos, t. y. iškeltas probleminis klausimas, ar sudarytos mokiniams sąlygos dalyvauti bendrakūroje, praėjusiais metais – tyrinėti gimnazijos bendruomenės tarpusavio santykiai. Didelis dėmesys skiriamas kokybės standarto (iliustracijos) kūrimui, nes gimnazija siekia pažangos diegiant įtraukiojo ugdymo principus ir nuostatas ugdymo procese. Naudojami įvairūs duomenų šaltiniai, pavyzdžiui, „IQES online“ klausimynai, stebėjimas, interviu, dokumentų analizė ir kt. Taip pat „IQES online“ mokytojai naudoja ir pamokose grįžtamajam ryšiui gauti, pavyzdžiui, grįžtamojo ryšio anketos naudojamos mokinių įsivertinimui. Gauti gimnazijos veiklos kokybės įsivertinimo rezultatai pristatomi Mokytojų taryboje, formuluojamos išvados, kurios naudojamos rengiant strateginį gimnazijos veiklos, metinį veiklos, ugdymo planus ir kt. dokumentus. Įsivertinimo medžiaga skelbiama [www.suduvosgimnazija.lt](http://www.suduvosgimnazija.lt). Pokalbyje VKĮ grupės nariai teigė, kad svarbu yra matuoti mokyklos pažangą, nes *„Mes didžiuojamės ne tik su pažanga susijusiais mokinių akademiniais rezultatais. Mums svarbu, kai mokinys užauga kaip asmenybė“.* Todėl būtų tikslinga, kad gimnazija, atlikdama veiklos kokybės įsivertinimą, pasimatuotų, kaip siekiama įtraukųjį ugdymą įtvirtinančių pokyčių gimnazijoje, užtikrinant atsakingą ir įsipareigojusią lyderystę, laikantis holistinio požiūrio į mokinį ir ugdymą, kuriant draugišką mokymosi aplinką.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA.**

**Vertinimo lygis: 3.**

|  |  |
| --- | --- |
| **Rodiklis, vertinimo lygis** | **Vertinimo pagrindimas,**  **apibendrinimas** |
| 1.1. Perspektyva ir bendruomenės susitarimai, 3 lygis | Perspektyva ir bendruomenės susitarimai yra potencialūs.  - Gimnazijos vizija yra reali, orientuota į institucijos veiklos perspektyvą. Vertintojų pokalbiai su gimnazijos atstovų tikslinėmis grupėmis patvirtino, kad gimnazijos siekis būti institucija, kurioje pagal asmenines galias siekiama kiekvieno mokinio sėkmės, yra potenciali ir priimtina visiems gimnazijos bendruomenės nariams.  - Gimnazijos vizija orientuota į šiandienos ir ateities iššūkius švietimui („laisvojo mokymo ir produktyvaus mokymosi paradigmą“), paremta šiuolaikinių švietimo tyrimų rezultatais ir atitinka nacionalinę švietimo strategiją – vizijoje akcentuojama, jog mokomasi ir dirbama „atviroje kaitai, inovacijoms, modernioje, nuolat besimokančioje organizacijoje, įgyvendinančioje tarptautiškumo idėjas gimnazijoje“.  - Planuojant veiklą gimnazija remiasi veiklos kokybės įsivertinimu, brandos egzaminų, PUPP, PISA rezultatais. Gimnazijos vizija dera su pagrindiniu nacionalinės strategijos tikslu – ugdyti veržlų ir savarankišką žmogų, atsakingai ir solidariai kuriantį savo, Lietuvos ir pasaulio ateitį.  - Iš NŠA apklausos rezultatų matyti, kad 90,3 proc. mokinių turi keletą gerų draugų gimnazijoje, o 82,8 proc. tėvų įsitikinę pagarbių santykių buvimu tarp mokinių ir mokytojų.  - Gimnazijoje reguliariai vyksta įvairūs posėdžiai, stengiamasi išlaikyti grįžtamąjį ryšį, aptariamas poveikis, dalijamasi gerąja patirtimi. Ilgalaikiai mokytojų planai sudėti į „Teams“ platformą. Mokytojai metodinėse grupėse tariasi ir kalbasi apie ilgalaikius planus. Planų laikymasis ir įgyvendinimas yra stebimas gimnazijoje, o susitarimai pasiekiami aktyviai veikiant Metodinei tarybai ir metodinėms grupėms (protokoluose detaliai surašomi priimti sprendimai, sukurtos tvarkos ir t. t.).  - Gimnazija turi pandusą, kuriuo saugu ir patogu naudotis. Tiek lauko, tiek klasių durys pritaikytos, tinkamo pločio, lengvai atidaromos. Koridoriuose pakankamai vietos manevruoti. Vienas sanitarinis mazgas visiškai pritaikytas neįgaliesiems. Žmogus su negalia nesunkiai gali patekti ir į valgyklos patalpas. 2021 m. įrengtas keltuvas judėjimo negalią turintiems mokiniams. Mokiniai gali pasiekti visuose aukštuose esančius kabinetus. Tėvai džiaugėsi, kad visi mokiniai, kurie patiria traumas ir yra apsunkintas jų judėjimas (pavyzdžiui, vaikšto su ramentais), gali naudotis liftu.  - Atnaujintos ir modernizuotos erdvės pritaikomos ir naudojamos ugdymo procese: biotechnologijų laboratorija (144 kab.), 3D biologijos ir chemijos kabinetai, išmanioji planšečių klasė, 3 informacinių technologijų kabinetai, modernus, iš pagrindų suremontuotas ir atnaujintas, kompiuterine įranga aprūpintas technologijų kabinetas (turizmo ir mitybos, keramikos, medžio apdirbimo ir siuvimo programoms įgyvendinti), gamtos mokslų kabinetuose yra moderni laboratorinė įranga, sukurtos tyliosios mokymosi salelės skaitykloje, bibliotekoje, 230 kabinete (su patogiais sėdmaišiais), 227 kab. – kaip moderni konferencijų salė, suoliukų ir minkštasuolių poilsio ir mokymosi erdvės koridoriuose.  - 95 proc. stebėtų pamokų buvo išnaudojamos turimų IKT ir kitų aplinkų (sporto, aktų salių, technologijų kabineto, modernių laboratorijų) galimybės. Prasmingas IKT naudojimas buvo stebėtas 63 proc. pamokų (IKT naudojo informacijos paieškai, sudominti, vizualizacijoms, testuoti). Ugdymosi aplinkos pagal pamokos paradigmą vertintos taip: mokymosi (šiuolaikinė) – 4,00 (vertinimo vidurkis), bandoma dirbti šiuolaikiškai – 3,33 (vertinimo vidurkis), tradicinė – 2,52 (vertinimo vidurkis). 45 proc. visų stebėtų pamokų kaip stiprusis pamokos aspektas išskirtas optimalus išteklių panaudojimas.  - Dirbant tarptautiniuose projektuose per 2019–2021 m. buvo pritraukta 32 514 eurų. Pinigai panaudoti įvairovei gimnazijoje didinti: tarptautiškumo puoselėjimas, dalijimasis gerąja patirtimi, galimybė mokytojams ir mokiniams demonstruoti gebėjimus.  - Materialieji gimnazijos ištekliai panaudojami lanksčiai, kūrybingai – lėšos skiriamos įvairiems dalykams, tarp jų ir sportui bei menui. Per 2020 m. gimnazija įsigijo vadovėlių ir mokymosi priemonių už 6300 eurų, kompiuterinės technikos už 10 100 eurų, mokyklinių baldų už 4500 eurų, sportinio inventoriaus už 800 eurų, tautinių rūbų ir audinių rūbams už 3877 eurus, suremontuoti ir atnaujinti kabinetai už 10 500 eurų, įsigyti elektroniniai mokinių pažymėjimai už 4100 eurų. |
| 1.2. Lyderystė, 3 lygis | Lyderystė yra paveiki.  - Iš NŠA apklausos rezultatų matyti, kad teiginiui „Gimnazijos vadovai yra autoritetai“ pritarėia 43,1 proc. mokinių ir 91,5 proc. tėvų, o 98,1 proc. mokytojų mano, kad gimnazijos vadovai telkia mokyklos bendruomenę ugdymo pokyčiams. Gimnazijos vadovai sistemingai ir konstruktyviai diskutuoja apie mokinių mokymosi sėkmes ir problemas (apklausoje teigiamai atsakė 94,3 proc. mokytojų). Taip pat šioje apklausoje nustatyta, kad 69,8 proc. mokinių mokytojai padeda teisingai išspręsti kilusius konfliktus. Iš apklausos rezultatų matyti, kad gimnazijoje patyčias patiria 8,7 proc. mokinių ir 18,8 proc. mokytojų.  - Viena mokytoja yra mokyklos įsivertinimo sistemos konsultantė, o viena mokytoja ISM Vadybos ir ekonomikos universitete sėkmingai studijuoja švietimo vadybą.  **-** Kiekvienais metais mokytojai savo veiklą įsivertina, aptaria su metodinės grupės pirmininku ir kuruojančiu vadovu. Pavaduotojai ugdymui referuoja direktorei.  - 2020–2021 m. m. veiklos kokybės įsivertinime lyderystę mokymuisi VKĮ grupė įvertino 3 lygiu, nes dauguma mokinių sutinka, kad mokytojų lyderių veikla, jų iniciatyvos skatina mokinių norą tobulėti ir siekti rezultatų, gimnazijos lyderiai palaiko profesinį tobulėjimą, bendruomenės nariai pasitiki mokyklos lyderiais, jų iniciatyvomis. 87 proc. mokinių teigia, kad lyderiai (administracija, mokytojai, specialistai) skatina mokinių tobulėjimą, tiki mokinių galiomis, o 76 proc. mokinių teigia, kad aktyvių mokytojų / mokinių veikla skatina juos keistis, tobulėti ir siekti rezultatų.  - Gimnazijoje įkurta „Permainų gimnazijoje koalicija“, kuri sudaro sąlygas išplėtoti pasidalytąją lyderystę, kurti veikiančią bendrakūrą, gilesnį administracijos ir bendruomenės bendradarbiavimą, įtraukti į gimnazijos veiklų tobulinimo strategavimą ir mokinius.  - Gimnazijos įtraukioji lyderystė pasireiškia per pagarbą mokinių nuomonei ir atsižvelgimą priimant sprendimus, per pozityvią mokytojų nuostatą ir norą bendradarbiauti, per mokyklos lyderių skatinamą kolegialumą ir inovacijas.  **-** Marijampolės savivaldybės administracijos Švietimo, kultūros ir sporto skyriaus pateiktoje informacijoje (toliau – SPI) džiaugiamasi geru mikroklimatu gimnazijoje, puoselėjama dialogo ir tolerancijos „kitokiam“ kultūra. |
| 1.3. Mokyklos savivalda, 3 lygis | Gimnazijos savivalda yra potenciali.  Gimnazijos savivaldą sudaro:  - Gimnazijos taryba (5 mokytojai, 5 mokiniai ir 5 tėvai). Gimnazijos tarybai jau ne pirmą kadenciją vadovauja direktoriaus pavaduotoja ugdymui.  - Mokytojų tarybą sudaro visas pedagoginis personalas ir specialistai. Jai vadovauja gimnazijos direktorė.  - Mokinių parlamentas, kurį sudaro I–IV klasių mokiniai. Nauji nariai renkami demokratišku balsavimu kasmet, spalio mėnesį.  - Gimnazijos administracija tikėjosi aktyvesnio Mokinių parlamento įsitraukimo, lyderystės, iniciatyvų sudėtingu pandemijos laikotarpiu išjudinant mokinius, įtraukiant į prasmingą gimnazijos gyvenimą, bet Mokinių parlamentas labai prigeso, neatsirado ryškaus mokinio lyderio, timptelėjusio, išjudinusio mokinius (juda tiek, kiek judina mokytojai, neformaliojo ugdymo organizatorius ir pan.). Mokinių parlamente aktyviai dalyvauja ir SUP turintis mokinys.  - Iš 2020–2021 m. m. veiklos kokybės įsivertinimo matyti, kad 75 proc. mokinių mano, jog jų iniciatyvos ir idėjos yra palaikomos bei jaučiasi visos gimnazijos komandos dalimi.  - 2021–2022 m. m. inicijuota naujovė: rugsėjo mėn. vyksta individualūs klasių vadovų pokalbiai su auklėtiniais. Šių susitikimų tikslas – mokyti mokinius keltis mokymosi tikslus pusmečiui, nusimatyti pagrindinius žingsnius (uždavinius), kaip bus siekiama šių tikslų, kuo geriau pažinti kiekvieną mokinį, susidraugauti, įgyti pasitikėjimą.  - Paskutinį kiekvieno mėnesio ketvirtadienį administracija kviečia gimnazijos darbuotojus atviriems pokalbiams „Išrask savo mokyklą“, kurių tikslas – kad į gimnazijos naujos strategijos kūrimą būtų įtraukta visa bendruomenė.  - Esant poreikiui spręsti strateginius ir veiklos klausimus, sudaromos grupės, kurias sudaro specialistai, veiklūs mokytojai, Mokinių parlamento, Gimnazijos tarybos nariai, buhalterijos darbuotojai ir visada įtraukiami Darbo tarybos nariai.  - Atsižvelgdama į mokinių pasiūlymus, bendruomenė įgyvendino jų idėjas: buvo pertvarkytos ar įrengtos naujos poilsio zonos, sporto salėje bei koridoriuose pertraukų metu skamba muzika, įrengtas pamokų ruošos kampelis – tylioji oazė skaitykloje, bibliotekoje, paspirtukų, dviračių, motociklų statymo vietos prie gimnazijos. |
| 1.4. Veikimas kartu, 4 lygis | Veikimas kartu kryptingas.  - Siekdama nuoseklaus ir kryptingo įtraukiojo ugdymo principų realizavimo ugdymo procese, gimnazija, rengdama ir įgyvendindama gimnazijos 2021–2022 m. m. ugdymo planą, įsipareigoja užtikrinti visų mokinių įtrauktį į švietimą, šalinti kliūtis ir teikti būtiną švietimo pagalbą.  - Gimnazija, kurdama įtraukųjį ugdymą, vadovaujasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro2011 m. rugsėjo 30 d. įsakymu Nr. V-1795, bei Marijampolės Sūduvos gimnazijos mokinių, turinčių specialiųjų ugdymo(si) poreikių, ugdymo organizavimo tvarkos aprašu, patvirtintu direktoriaus 2021 m. kovo 30 d. įsakymu Nr. V-37.  - Aktyviai ir kryptingai dirba Vaiko gerovės komisijos (toliau – VGK) nariai, siekdami padėti mokytojams kurti geresnę gimnaziją kiekvienam. Pagal poreikį VGK nariai lankosi klasės valandėlėse, konsultuoja mokytojus įtraukties klausimais. Pokalbyje buvo teigiama, kad *„Pedagogai stengiasi sudominti, įtraukti kiekvieną mokinį į įvairias veiklas gimnazijoje, padėti atrasti jų stiprybes, atsiskleisti“.*  - Ypatingas dėmesys gimnazijoje skiriamas patyčių ir smurto prevencijai. Gimnazijoje ugdomos mokinių socialinės, emocinės kompetencijos, sudaromos sąlygos kiekvienam mokiniui dalyvauti nuoseklioje ir ilgalaikėje socialines, emocines kompetencijas ugdančioje prevencinėje VšĮ „Lions Quest“ programoje „Raktai į sėkmę“, skatinančioje ugdytis tinkamų vertybių sistemą.  - Gimnazijoje puoselėjama dialogo ir tolerancijos „kitokiam“ kultūra, geras mokinio ir mokytojo santykis pamokoje. 2020–2021 m. m. atliktas veiklos kokybės įsivertinimas parodė:  - 96 proc. apklaustųjų mokinių su klasės draugais elgiasi draugiškai, jiems padeda;  - 91 proc. respondentų teigė, jog jų klasės mokiniai pagarbiai elgiasi su mokytojais;  - 92 proc. mokinių sakė, kad gimnazijos specialistai visada padeda ir suteikia reikalingą konsultaciją;  - 88 proc. apklausoje dalyvavusių mokinių teigė, jog yra gerbiami administracijos, jaučia iš jų pasitikėjimą ir supratimą;  - 93 proc. respondentų teigė, kad jaučiasi išklausomi mokytojų, kai į juos kreipiasi.  - 2020–2021 m. m. gimnazijoje atlikto veiklos kokybės įsivertinimo rezultatai patvirtino, kad dauguma bendruomenės narių laiko save solidaria bendruomene, kurios santykiai grindžiami geranoriškumu vienas kitam ir kolegialia pagalba (pritarė 80 proc. apklausoje dalyvavusių mokytojų) bei bendras darbas palaiko ir skatina asmenybių raišką (pritarė 80 proc. apklausoje dalyvavusių mokytojų).  - Gimnazijoje nuo 2019-09-01 mokosi specialiųjų ugdymosi poreikių turintys mokiniai, todėl mokytojai mokėsi, kaip dirbti su šiais mokiniais: visi mokytojai išklausė 60 val. tobulinimo kursą „Specialioji pedagogika ir specialioji psichologija“ ir dalyvavo patirtiniuose dviejų dienų mokymuose „Super mokytojas“, dalis mokytojų tobulino kvalifikaciją seminaruose „Motyvacijos mokytis ir mokyti paieškos anglų k. pamokose“, „Socialinis emocinis ugdymas mokykloje“, „Tobuliname pamoką drauge: naujos mokytojų kolegialaus profesinio augimo formos mokykloje“ ir kt.  - Pokalbiuose dauguma mokytojų sakė, kad visą įgytą teorinę medžiagą aptaria metodinėse grupėse bei taiko pamokose, įvairiose ugdomosiose veiklose, siekdami diegti įtraukiojo ugdymo principus ir nuostatas.  - Organizuojami nuotoliniai VGK posėdžiai mokytojams, dirbantiems su SUP turinčiais mokiniais, teikiamos rekomendacijos, dalijamasi gerąja patirtimi. |
| 1.5. Bendradarbiavimas su tėvais / globėjais, 3 lygis | Bendradarbiavimas su tėvais / globėjais paveikus.  - Apibendrinę surinktus duomenis, vertintojai išskyrė šias gimnazijos ir tėvų bendradarbiavimo formas:  - Elektroninis dienynas leidžia ir mokytojams, ir tėvams palaikyti nuolatinį ryšį. Pokalbyje dalyvavę tėvai teigė, kad bendraujama ir elektroniniu paštu, SMS žinutėmis, telefono skambučiais. Taip pat vyksta susirinkimai, gera komunikacija yra su klasės vadovu. Tėvai džiaugėsi, kad jų vaikai 2 kartus per mėnesį giriami už aktyvią visuomeninę veiklą, dalyvavimą konkursuose, mokymosi rezultatus.  - Tėvų dienos, kuriose dalyvauja mokantys mokytojai, tėvai ir mokiniai. Šių dienų metu individualiai su kiekviena šeima aptariami mokinių mokymosi rezultatai, individuali pažanga, sėkmė. Pasibaigus Tėvų dienai, mokytojai rašo refleksijas. Tėvų dienų rezultatai susisteminami, paruošiami kaip pranešimas ir pristatomi Mokytojų tarybos posėdžiuose.  - „Apvaliojo stalo“ pasitarimai su I klasių mokinių tėvais, aptariant jų vaikų adaptacijos periodą, planuojant pagalbą mokiniams, diskutuojant apie galimus problemų sprendimo variantus, ieškant sėkmės kelių.  - Likus 6 savaitėms iki pusmečio pabaigos, generuojami signaliniai pusmečiai. Esant reikalui, tėvai kviečiami pas dalyko mokytoją / klasės vadovą / socialinę pedagogę / kuruojantį gimnazijos vadovą, kviečiamas ir mokinys bei rašoma „Trišalė sutartis“, kurioje aiškiai apibrėžiami mokinio įsipareigojimai bei tėvų atsakomybė, mokytojo pagalba.  - Pokalbiai su mokinių tėvais. Pagalbos mokiniui specialistai stebi, analizuoja ir aptaria su tėvais mokinių, ypač tų, kuriems reikalinga pagalba (SUP turinčių mokinių ar mokinių, turinčių elgesio ir emocijų sutrikimų), mokymosi rezultatus bei teikia pagalbą ne tik mokiniui, bet ir jo šeimai.  - Karjeros dienos gimnazijoje. Dauguma tėvų aktyviai dalyvauja Karjeros dienose ir supažindina mokinius su darbo ir profesijų pasauliu. Taip pat mokiniams organizuoja klasės valandėles, išvykas į įmones, įstaigas, t. y. į tėvų darbo vietas.  - Vyksta jau tradiciniais tapę renginiai: II klasių mokinių, jų tėvų, senelių folkloro vakaronė; Šimtadienis, kai dalyvauja ir mokinių tėvai ir t. t.  - NŠA apklausos teiginiui *„Tėvai mokykloje jaučiasi laukiami“* pritarė 90 proc. apklausoje dalyvavusių mokinių tėvų. Teiginiui *„Mokykloje mokytojų ir tėvų susitikimai, aptariant vaiko pažangą, gerina mokymosi rezultatus“* pritarė 64,2 proc. apklausoje dalyvavusių pedagogų. |
| 1.6. Mokyklos tinklaveika, 4 lygis | Gimnazijos tinklaveika yra išskirtinė.  - Gimnazija įgyvendina tarptautinę programą „The Duke of Edinburgh's International Award“ (DofE), kurios tikslas – sudaryti sąlygas kryptingam sąmoningos ir kūrybingos asmenybės ugdymui.  - Vykdomas „Erasmus+“ projektas „Stebėk, tobulėk, taikyk“. Jaunimo tarptautinio bendradarbiavimo agentūra patvirtino gimnazijos Kokybės ženklo paraišką ir Sūduvos gimnazija įgijo Europos solidarumo korpuso kokybės ženklą savanoriškai priimti du užsienio šalių savanorius. Savanoriai iš Sakartvelo ir Danijos aktyviai dalyvauja kasdienėje gimnazijos veikloje: pamokose, būreliuose, konsultacijose. Buvo stebimas įtraukios pamokos pavyzdys, dalyvaujant savanoriams su jų patirtimis ir pagalba mokiniams.  - Gimnazija dalyvauja tarptautiniame „Erasmus+“ projekte „Mokinių dalyvavimas Europos mokyklose: kiek demokratiškos yra mūsų mokyklos mokiniams Europoje?“.  - Mokytojų organizuojami renginiai, respublikinės ir tarptautinės konferencijos, pranešimai, inicijuoti tarptautinių projektų rengimai, patirties sklaida savivaldybėje ir respublikoje pagyvino ugdymo procesą netradicinėmis pamokomis, projektais, tarptautinių savanorių įtraukimu į pamokas, net pamokų perkėlimu už gimnazijos ribų, pavyzdžiui, į V. Mykolaičio-Putino muziejų (lietuvių k. pamokos nagrinėjant romaną „Altorių šešėly“), Kazio Griniaus memorialinį muziejų, Marijampolės kraštotyros muziejų ir Tauro apygardos partizanų ir tremties muziejų (istorijos mokytojų projektai, integruotos pamokos), dramos teatrą (projektas „Požiūris į šeimą ir moterį Žemaitės apsakyme „Marti“ ir šiandien“), „Art Glacio“ ledų fabriką Vilkaviškyje (ekonomikos pamoka), KTU chemijos ir matematikos fakultetus (projektas – praktinė veikla, integruota matematikos ir chemijos pamoka) ir kt. 2021 m. gegužės–birželio mėn. gimnazijos mokiniai dalyvavo Marijampolės M. Lukšienės švietimo centro vykdomame projekte „Sinagogos pasakojimai – nuo sakralinio žydų kultūros paveldo iki nacionalinio kultūros židinio“. Mokiniai sukūrė turistinį Marijampolės žydų istorijos žemėlapį, kurį informaciniam terminalui pritaikė VšĮ „Lispa“ programuotojai. Šis terminalas dabar yra viena iš turistinių Marijampolės vietų.  - Gimnazija yra sudariusi bendradarbiavimo sutartis su Marijampolės vaikų darželiais-lopšeliais „Rasa“ ir „Nykštukas“, Švč. Marijos globos namais. Šiose įstaigose mokiniai gali savanoriauti. Kasmet organizuojamos adventinės popietės, viktorinos.  - Gimnazija bendradarbiauja su Lietuvos aukštosiomis mokyklomis (VDU, KTU, LSMU, Marijampolės kolegija ir kt.), LAMA BPO – tai partneriai, aktyviai dalyvaujantys gimnazijoje organizuojamose Karjeros savaitėse, padedantys mokiniams suprasti aukštojo, profesinio mokymo sistemą, priėmimo studijuoti sąlygas, pasirinkti profesiją.  - Bendradarbiavimas su Marijampolės apskrities vyriausiuoju policijos komisariatu ir gimnazijoje organizuojama jaunųjų policijos rėmėjų (toliau – JPR) veikla skatina mokinius tapti pilietišku, atsakingu jaunimu, domėtis ir, įvertinus savo galias, polinkius, kryptingai rinktis profesijas. 2021 m. viena abiturientė (JPR narė) pasirinko policijos pareigūno profesiją.  - Nuo 2020 m. su Visuomenės ir verslo plėtros institutu suorganizuoti 9 profesinio orientavimo renginiai.  - Spręsdama socialines, pedagogines problemas, gimnazija bendradarbiauja su Marijampolės apskrities vaiko teisių apsaugos skyriaus specialistais, Marijampolės savivaldybės administracijos vyriausiuoju specialistu (tarpinstitucinio bendradarbiavimo koordinatoriumi), Marijampolės socialinės pagalbos centru, Marijampolės savivaldybės PPT ir kt.  - Bendradarbiaujama su Marijampolės progimnazijomis, Marijampolės Meilės Lukšienės švietimo centru, VšĮ mokykla „Lispa“, Vilkaviškio „Aušros“, Lentvario M. Šimelionio, Prienų „Žiburio“, Molėtų gimnazijomis, VšĮ „Lions Quest“.  - Gimnazijos absolventų pagalba įrengtos modernios laboratorijos, dovanojamais paveikslais puošiamos gimnazijos erdvės.  - Gimnazija informaciją apie savo veiklas, renginius, akcijas, pasiekimus, bendradarbiavimą su socialiniais partneriais nuolat viešina interneto svetainėje <https://www.suduvosgimnazija.lt>.  - Bendradarbiavimo su socialiniais partneriais prioritetai, tikslai, turinys ir formos yra kryptingi, atspindintys gimnazijos misiją, ugdymo institucijos bendruomenės poreikius. Darbas su socialiniais partneriais yra planuojamas, tai yra numatyta 2021–2022 m. m. veiklos plane. |
| 1.7. Kompetencija, 3 lygis | Kompetencija potenciali.  - Mokytojų komanda patyrusi (90 proc. turi didesnį nei 15 metų stažą): 5 proc. – mokytojai ekspertai, 53 proc. – mokytojai metodininkai, 36 proc. – vyr. mokytojai ir 6 proc. – mokytojai.  - Mokytojai dalijasi gerąja patirtimi skaitydami pranešimus, organizuodami seminarus, konferencijas respublikos ar tarptautiniu lygmeniu. 2021 m. suorganizuota nuotolinė tarptautinė konferencija „Paminklas kalbai ir knygai“, organizuotos integruotos pamokos, projektai su tarptautiniais savanoriais; tarptautiniai seminarai Lietuvos ir užsienio mokyklų anglų k. mokytojams „Microsoft Teams“ platformoje („Nuotolinis anglų k. mokymas ir mokymasis: šiandien ir rytoj“ ir kt.). Dalis gimnazijos bendruomenės narių dalyvauja ekspertinėje veikloje: istorijos mokytoja dirba NŠA sudarytoje darbo grupėje, atnaujinančioje pradinio, pagrindinio ir vidurinio ugdymo mokomųjų dalykų programas. Direktorė ir pavaduotojas ugdymui dalyvauja savivaldybės atnaujinto ugdymo turinio komandos veiklose.  - Gimnazijoje analizuojami ne tik mokinių ugdymosi poreikiai, bet ir santykiai, savijauta. 2020 m. spalio mėnesį gimnazijos psichologė vykdė apklausą „Specialiųjų poreikių mokinių adaptacija“ (kokybinė 13 mokinių apklausa-pokalbiai) bei lapkričio mėnesį – specialiųjų poreikių turinčių mokinių tėvų apklausą. 2020 m. kovą atliktas tyrimas „Įvairių poreikių mokinių galimybių tenkinimas gimnazijoje“, kuriame viena iš tirtų grupių buvo gabieji mokiniai.  - Daug dėmesio mokytojai skiria emocinei sveikatai, pilietiškumo ugdymui. 38 mokytojai ugdo socialines, emocines kompetencijas. Keturių mokytojų komanda baigė socialinio emocinio ugdymo „Lions Quest“ programos „Raktai į sėkmę“ kursus ir tapo Marijampolės regiono socialinio, emocinio ugdymo konsultantais.  - SPI ir pati gimnazija save apibūdina kaip *kūrybišką mokytojų komandą*, tačiau kaip tobulintiną veiklos aspektą įvardija mokymo paradigmos dominavimą pamokose. Vertinimo metu 60,5 proc. stebėtų pamokų dominavo mokymo paradigma, 29 proc. – bandoma dirbti šiuolaikiškai ir tik 10,5 proc. – mokymosi paradigma. |
| 1.8. Nuolatinis profesinis tobulėjimas, 3 lygis | Nuolatinis profesinis tobulėjimas tinkamas.  - Gimnazijos mokytojai save įvardija kaip atvirus naujovėms, turinčius daug noro mokytis. Visa tai rodo aukštą organizacijos kultūrą, kuri lemia jos narių aktyvumą, prasmingą veiklą, sėkmę, pasitenkinimą – stiprų tapatumo jausmą. Pasak Metodinės tarybos narių, pedagogai kuria modelį dirbti kitaip, kad kiekvienas vaikas patirtų sėkmę,  - 2021 m. gimnazijos veiklos kokybės įsivertinimo rezultatai parodė, kad žemiausia vertė (2,5 balo) – mokinių įtraukimas į pamokų / veiklų planavimą. Gimnazijos veiklos kokybės įsivertinimo darbo grupė pateikė rekomendacijų, skatinančių mokytojo ir mokinio dialogą bei aktyvesnį mokinių įtraukimą į pamokos planavimą.  - Mokytojai ir gimnazijos administracija, planuodami asmeninio meistriškumo augimą, vadovaujasi Gimnazijos direktoriaus, jo pavaduotojų ugdymui, mokytojų, pagalbos mokiniui specialistų kvalifikacijos tobulinimo tvarkos aprašu, patvirtintu direktoriaus 2020 m. spalio 13 d. įsakymu Nr. V-117.  - NŠA atliktos apklausos rezultatai parodė, kad gimnazijoje mokytojų bendrystė – ne tik gražus žodis (pritaria 76 proc. mokytojų), bet realus bendravimas ir bendradarbiavimas, profesinis tobulėjimas (pritaria 50 proc. mokytojų). |
| ***Stiprieji vertinamos srities veiklos aspektai*** | 1. Potencialus veiklos kryptingumas veda į įtrauktį (1.1.2. – 3 lygis).  2. Veiksmingas išteklių paskirstymas didina mokinių galias (1.1.5. – 4 lygis).  3. Tinkamas įsipareigojimas susitarimams leidžia nuosekliai siekti įtraukties kiekvienam (1.2.2. – 3 lygis).  4. Kryptinga bendradarbiavimo kultūra kuriant mokyklą kiekvienam (1.4.1. – 4 lygis).  5. Įtrauktį paremianti išskirtinė gimnazijos tinklaveika (1.6. – 4 lygis). |
| ***Tobulintini vertinamos srities veiklos aspektai*** | Verta atkreipti dėmesį, kad rašant Lyderystės ir vadybos srities įvertinimus yra pateikiamos bendro pobūdžio rekomendacijos gimnazijai ir mokyklos savininkui. Vertintojų požiūriu, tobulintini Lyderystės ir vadybos srities aspektai neturėtų būti išskiriami – įgyvendinant bendras rekomendacijas dėl veiklos kokybės tobulinimo, turėtų patobulėti ir kokybišką įtraukųjį ugdymą užtikrinančios veiklos. |
| ***Vertinamos srities rekomendacijos*** | Apibendrinus surinktus duomenis, darytina išvada, kad gimnazijos susitarimai ir bendra nuostata matyti kiekvieną mokinį leidžia kurti „mokyklą visiems“, atspindinčią įtraukiojo ugdymo principus ir nuostatas. Daugumos sričių veiklų pagrindas yra geras – su aiškiais susitarimais ir kryptinga veikla. Gimnazija turi nesustoti ir tęsti pradėtus darbus su tokiu pat užsidegimu ir vienas kito palaikymu. Susitarimas dėl bendros vizijos ir kasdienė veikla turi atsispindėti ir pamokose. Strateginis tikslas – kurti sėkmės mokyklą kiekvienam vaikui, stiprinant ugdymo proceso patrauklumą ir efektyvumą, ugdymą orientuojant į laisvojo mokymo ir produktyvaus mokymosi paradigmą – yra ambicingas. Siekiant stiprinti įtraukiojo ugdymo įgyvendinimo kryptingumą, gimnazijai vertėtų siekti, kad mokinys taptų aktyvus pamokos dalyvis, atsakingas už procesą ir dalyvavimą, gebantis bendradarbiauti su kitais, vedamas smalsumo, žingeidumo, prasmės ir, svarbiausia, atsakomybės už savo mokymąsi. Lyderių pasirinkta veikla sukuria tvirtus pamatus telkti gimnazijos bendruomenę pokyčiams ir naujovėms ugdymo įtraukties srityje, o tai leidžia tikėtis didesnio proveržio per metodų ir priemonių įvairovės panaudojimą pamokose. Gimnazija, tobulindama savivaldos veiklą, kurdama naują sprendimų priėmimo sistemą (įtraukiant kuo platesnį bendruomenės ratą), jau šiandien priima reikalingus ir gimnazijos gyvenimą keičiančius sprendimus. |

1. **Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis** | Vertinimo pagrindimas,  *apibendrinimas* |
| 2.1. Ugdymo(si) planavimas, 3 lygis | Ugdymo(si) planavimas tinkamas.  - Ugdymo turinys formuojamas pagal gimnazijos tikslus ir konkrečius mokinių ugdymosi poreikius, vadovaujantis Bendraisiais ugdymo planais. Formuojant gimnazijos ugdymo turinį ir rengiant ugdymo planą, vadovaujamasi švietimo stebėsenos, mokinių pasiekimų ir pažangos vertinimo ugdymo procese informacija, pasiekimų tyrimų, gimnazijos veiklos įsivertinimo duomenimis.  - 2020–2021 m. m. gimnazijos ugdymo plano įgyvendinimo įvertinime rašoma, kad ugdymo plano tikslas, uždaviniai ir prioritetai siejami ne tik su gimnazijos veiklos ir strateginiu planais, bet ir su nacionaliniais švietimo tikslais.  - Stebėtose pamokose mokytojai kėlė pamatuojamą uždavinį (82 proc.). Jose ugdymosi tikslai įvertinti 2,5, mokinių įvairovės pažinimas – 2,7, „pastoliavimas“ mokiniui ugdymo procese – 2,62, planavimo lankstumas ir nuoseklumas – 2,81.  - Iš NŠA apklausos rezultatų matyti, kad 79,4 proc. mokinių kartu su mokytojais aptaria, ką turi išmokti artimiausiu metu. Be to, apklausoje nurodoma, kad 95,1 proc. tėvų ir 95,9 proc. mokytojų yra įsitikinę, jog mokiniai žino savo mokymosi tikslus.  - Iš NŠA apklausos rezultatų matyti, kad 96 proc. mokytojų gimnazijoje įprastai su mokiniais, tėvais, pedagogais kalbasi apie mokinių įvairovę, pagarbą bei pagalbą vienas kitam, o 67,7 proc. tėvų teigiamai vertina mokytojų pastangas vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų; 88 proc. tėvų tiki gimnazijos siekiais padėti kiekvienam mokymosi ar elgesio sunkumų turinčiam vaikui.  - Gimnazijoje atlikti tyrimai: „Kokius prisiminimus apie gimnaziją išsaugosi, abituriente“, „Mokinių pasiekimų ir pažangos vertinimo, įsivertinimo, pagalbos ir skatinimo įrankiai gimnazijoje“, „Įvairių poreikių mokinių tenkinimas“, mokinių adaptacijos tyrimas. Šie tyrimai padeda gimnazijai sužinoti mokinių savijautą gimnazijoje, daugiau sužinoti apie mokinius, patiriančius mokymosi sunkumų, aktyviai sportuojančius, ir tobulinti veiklą.  - Pamokų tvarkaraščiai mokiniams tinkami, atitinka galiojančius higienos normos reikalavimus, juos rengiant laikomasi rekomendacijų dėl pamokų skaičiaus per dieną. Pamokų tvarkaraščiai padeda tinkamai įgyvendinti ugdymo turinį, sudaro sąlygas mokiniams pasirinkti neformaliojo švietimo veiklas. Mokinių mokymosi krūvis, atsižvelgiant į gimnazijos galimybes, paskirstytas pakankamai tolygiai. Neformaliojo švietimo užsiėmimų laikas lanksčiai derinamas su pamokų tvarkaraščiu. Pokalbiuose dauguma mokinių teigė, kad tvarkaraščiai jiems tinka. Konsultacijų laikas gali būti laisvai koreguojamas susitarus su mokytoju.  - Gimnazija stebi ir analizuoja savo mokinių stojimo rezultatus į universitetus, kolegijas ir profesines mokyklas.  - Iš pateiktų dokumentų, pokalbių su mokytojais, tėvais, mokiniais paaiškėjo, kad gimnazijoje aktyviai dirbanti VGK inicijuoja prevencinius projektus, koordinuoja socialinių, emocinių kompetencijų ugdymą, ypatingą dėmesį skirdama geriems santykiams, vertybėms formuoti. Tyrimų rezultatai aptariami su klasių vadovais, tėvais. Mokiniams, turintiems mokymosi sunkumų, mokytojai organizuoja konsultacijas mokymosi spragoms šalinti, dalyko žinioms gilinti, namų ir papildomiems darbams ruošti. VGK inicijuoja susitarimus dėl tinkamo mokinių elgesio, asmeninės atsakomybės bei tarpusavio paramos, elgesio ir drausmės, nesimokymo problemų.  - Gimnazijos mokinių, turinčių specialiųjų ugdymosi poreikių, ugdymo organizavimo tvarkos apraše numatyta, kad mokytojas, matydamas, jog mokinys nepasiekia patenkinamo lygmens pagal Bendrąsias programas, kreipiasi į VGK ir užpildo savo pastebėjimus apie mokinį. VGK, gavusi tėvų sutikimą, atlieka pirminį mokinio specialiųjų ugdymosi poreikių, kylančių ugdymo(si) procese, įvertinimą. Gimnazijoje 15 iš 16 mokinių, turinčių specialiųjų ugdymosi poreikių, teikiama psichologo pagalba, 13 – socialinio pedagogo pagalba, 1 – specialiojo pedagogo ir mokytojo padėjėjo pagalba.  - Pokalbiuose mokytojai, administracija teigė, kad pagalbos mokiniui specialistai padeda spręsti mokinių lankomumo, elgesio, bendravimo klausimus, įtraukia mokinių tėvus į sprendimų paiešką (trišaliai susitarimai).  - Iš NŠA apklausos rezultatų matyti, kad 94,2 proc. mokytojų mano, jog gimnazijoje mokiniams teikiama psichologinė-emocinė pagalba yra efektyvi.  - Gimnazijoje susitarta dėl paramos ar pagalbos teikimo šeimai ir mokiniams: priimti Mokinių ugdymo karjerai, Mokinių aprūpinimo mokinio reikmenimis, Mokinių, turinčių specialiųjų ugdymosi poreikių, ugdymo organizavimo, Pagalbos mokinio savirūpai, Smurto ir patyčių prevencijos, Mokinių maitinimo organizavimo, Mokinių pavėžėjimo organizavimo ir kt. susitarimai.  - Gimnazijoje sukurta Problemų, kylančių mokiniams dėl mokymosi, identifikavimo ir pagalbos teikimo schema, kurioje numatyti lygmenys (individualus, klasės, gimnazijos) ir vaidmenys (mokytojo, klasės vadovo, specialistų), kas kokius veiksmus atlieka, kad padėtų mokiniui. Jei pokyčio nėra ar pagalba nėra veiksminga, įsitraukia direktoriaus pavaduotoja ugdymui ir VGK (klausimai sprendžiami posėdžiuose, įtraukiant kitas pagalbas iš išorės). Gimnazijos direktorė į klausimo sprendimą įsitraukia, kai jis nėra išsprendžiamas visais kitais lygmenimis.  - Gimnazijoje suformuota pagalbos mokiniui specialistų komanda: socialinis pedagogas, psichologas, psichologo asistentas ir mokytojo padėjėjas. Specialiąją pedagoginę pagalbą teikia Marijampolės savivaldybės PPT, nes specialiojo pedagogo gimnazijoje nėra.  - Iš NŠA apklausos rezultatų matyti, kad 91,2 proc. tėvų gimnazijoje visada suteikiama reikalinga specialistų pagalba (socialinių pedagogų ir kt.) mokiniams, kuriems jos reikia, o 95,8 proc. mokytojų mokiniui reikalingą pagalbą suteikia nelaukdami formalių PPT, VGK išvadų. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Įgalinantis vadovavimas mokymuisi ir mokinių mokymosi patirtys neišskirtiniai.  - 2021 m. veiklos kokybės įsivertinimas parodė, kad yra silpnas bendradarbiavimas tarp mokytojo ir mokinio dėl pamokos planavimo. Šiais mokslo metais šis aspektas pasirinktas kaip tobulintinas gimnazijos veiklos aspektas.  - NŠA anketinės apklausos rezultatai parodė, kad 96 proc. mokytojų pamokos planavimas yra vienpusiškas, paremtas tik mokytojų subjektyvia nuomone *„Mano mokiniai žino savo mokymosi tikslus“*, tačiau tik 24 proc. mokinių pritarė teiginiui *„Galiu pasirinkti užduotį, už kurią gausiu pažymį“* ir 27 proc. mokinių pritarė teiginiui „*Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)*“.  - Stebėtose pamokose mokinių įtraukimas į mokymo procesą kaip stiprusis pamokos aspektas išskirtas 11 pamokų, kaip tobulintinas – 13 pamokų. 69 proc. stebėtų pamokų buvo stokojama mokinių įtraukties į pamokos planavimą. Pažymėtina, kad dalyje (42 proc.) pamokų mokytojai tinkamai teikė individualią pagalbą, buvo kuriamos bendradarbiavimo galimybės, mokinius įtraukė į veiklas bei taikė veiksmingus mokinių įtraukimo į mokymosi procesą būdus. |
| 2.3. Vertinimas ugdant ir rezultatai, 2 lygis | Vertinimas ugdant ir rezultatai vidutiniški.  - Vertindama mokinius, gimnazija vadovaujasi Mokinių pažangos ir pasiekimų vertinimo tvarkos aprašu, patvirtintu direktoriaus 2017 m. birželio 15 d. įsakymu Nr. V-99 bei Specialiųjų poreikių mokinių, ugdomų visiškos integracijos forma, mokymosi pasiekimų vertinimo tvarkos aprašu, patvirtintu direktoriaus 2021 m. kovo 30 d. įsakymu Nr. V-37.  - Pokalbiuose vadovai sakė, kad gimnazijos lygmeniu stebima individuali kiekvieno mokinio pažanga.  - Stebėtų pamokų analizė rodo, kad aspektas *„Rezultatai (pasiekimai ir pažanga)“* 13 stebėtų pamokų išskirtas kaip tobulintinas pamokos aspektas ir 3 – kaip stiprusis.  - 2021 m. gimnazijos atliktas veiklos kokybės įsivertinimas parodė, kad mokytojai ne visada kartu su mokiniais planuoja mokymąsi bei aptaria sėkmes.  - Vertinimo metu fiksuota:  - 28 proc. stebėtų pamokų, kad ne visada mokytojai klausia mokinių, ką buvo galima patobulinti pamokoje,  - 47 proc. stebėtų pamokų, kad neidentifikuoja klaidų, o jeigu kalbama apie klaidas, tai dažniausiai mokiniai pasitaiso pagal duotą mokytojo(s) pavyzdį,  - 62 proc. stebėtų pamokų neskatinamas dialogas, t. y. mokiniai neskatinami diskutuoti ar reikšti savo mintis,  - 50 proc. stebėtų pamokų stinga grįžtamojo ryšio.  - Pažangą skatinantis grįžtamasis ryšys 72 proc. stebėtų pamokų silpnai išreikštas, o dalyje (64 proc.) pamokų fiksuotas vienpusis, neorientuotas į spragų taisymą, asmeninę mokinio sėkmę pamokoje, o neproduktyvioji recepcinė pamoka, kurioje žiūrima, klausoma, kopijuojama, neskatina mokinių mąstymo, kūrybingumo. |
| ***Stiprieji vertinamos srities veiklos aspektai*** | Atsižvelgiant į nagrinėjamus mokyklos veiklos teminio vertinimo klausimus, vertintojų požiūriu, Ugdymo(si) ir mokinių patirčių srities stiprieji aspektai atskirai neturėtų būti išskiriami. Stiprieji aspektai atskleidžiami aprašant Ugdymo(si) ir mokinių patirčių srities rodiklius. |
| ***Tobulintini vertinamos srities veiklos aspektai*** | 1. Sąlygų sudarymas kiekvienam mokiniui įsitraukti į mokymosi procesą (2.2.1. – 2 lygis).  2. Grįžtamoji informacija (dialogas), siekiant optimalios kiekvieno mokinio sėkmės pamokoje (2.3.2. – 2 lygis).  3. Išmokimo stebėjimas ir dėmesys mokinių asmeninei pažangai pamokoje (2.3.3. – 2 lygis). |
| ***Vertinamos srities rekomendacijos*** | Apibendrinus surinktus duomenis, darytina išvada, kad gimnazijos mokytojai pamokų metu demonstruoja savo profesionalumą ir dalyko išmanymą, o vyraujanti tradicinė paradigma parodo, kad pagrindinis veikėjas pamokoje vis dar yra mokytojas, kuris iškelia aiškų pamatuojamą uždavinį, suplanuoja veiklas, laiką, o mokinys tampa pasyviu dalyviu, neprisiimančiu atsakomybės už savo mokymąsi. Gimnazija turi pasirinkti eiti šiuolaikinės pamokos link, kur vis didesnę atsakomybę prisiimtų mokinys, turėdamas sąlygas rinktis, kurti, bendradarbiauti, reflektuoti ir įsivertinti. Kad būtų siekiama motyvuojančio visų mokinių įtraukimo į mokymosi procesą, vertintojai rekomenduoja:  - įtraukti mokinius į pamokos planavimą – pamokos uždavinio formulavimą;   * - taikyti daugiau projektinių, grupinio darbo metodų; * - skatinti mokinius diskutuoti, reikšti savo nuomonę pamokoje; * - pamokos pabaigoje daugiau laiko skirti pamokos refleksijai, grįžti prie pamokos uždavinio.   Vertintojai pažymi, kad daugelyje pamokų mokytojų ir mokinių santykiai buvo grindžiami pozityvaus elgesio skatinimu, tačiau mokymas nebuvo derinamas su savivaldžiu mokymusi, sąlygų sudarymu strategiškai taikyti ir įvairiais būdais pademonstruoti žinojimą.  Analizuojant rezultatus (pasiekimai ir pažanga) pamokoje, išmokimo stebėjimas ir asmeninė mokinių pažanga pamokose silpnai išreikšta. Todėl būtina mokytojams daugiau dėmesio skirti mokinių pažangai matuoti.  Nors mokytojai daug dėmesio skiria savo kompetencijoms (bendrosioms, dalykinėms, specialiosioms) tobulinti, tačiau stebint pamokos vadybą ir jos organizavimą stinga šiuolaikiškumo, įtraukiojo ugdymo aspektų.  Būtų tikslinga, kad gimnazijoje dirbtų specialusis pedagogas, nes mokinių, turinčių specialiųjų ugdymosi poreikių, kasmet daugėja. |

**V. REKOMENDACIJOS**

**1. Gimnazijos savininkui:**

1.1. Gimnazijoje turi dirbti visų švietimo pagalbos specialistų komanda: specialusis pedagogas, psichologas, socialinis pedagogas, mokytojo padėjėjai (pagal poreikį). Šiuo metu trūksta specialiojo pedagogo, o mokinių, turinčių specialiųjų ugdymosi poreikių, daugėja: 2019–2020 m. m. mokėsi 2 mokiniai, 2020–2021 m. m. – 13, 2021–2022 m. m. – 16.

**2. Gimnazijos vadovams:**

2.1. Skatinti ir tobulinti mokytojo veiklą pamokose laisvojo mokymo ir produktyvaus mokymosi paradigmų kryptimi.

2.2. Telkti gimnazijos bendruomenę pokyčiams ir naujovėms ugdymo įtraukties srityje, o tai leis tikėtis didesnio proveržio per metodų ir priemonių įvairovės panaudojimą pamokose.

**3. Gimnazijos mokytojams:**

3.1. Pasirinkti eiti šiuolaikinės pamokos link, kur vis didesnę atsakomybę prisiimtų mokinys, turėdamas sąlygas rinktis, kurti, bendradarbiauti, reflektuoti ir įsivertinti.

3.2. Pamokose sudaryti sąlygas strategiškai taikyti ir įvairiais būdais pademonstruoti mokinių žinojimą.

3.3. Ugdant įvairias mokinių kompetencijas, pamokos pabaigoje skirti laiko joms aptarti ir įvertinti.

Vadovaujančioji vertintoja Alma Uznė

Vertinimo skyriaus vedėja Snieguolė Vaičekauskienė